HU Az Európai Unió Hivatalos Lapja L 261/3

A BIZOTTSÁG (EU) 2016/1726 RENDELETE

(2016. szeptember 27.)

a 396/2005/EK európai parlamenti és tanácsi rendelet IV. mellékletének a karvon, a diammónium-foszfát, a Saccharomyces cerevisiae LAS02 törzse és a tejsavó tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére,

mivel:

(1) A karvon, a diammónium-foszfát, a Saccharomyces cerevisiae LAS02 törzse és a tejsavó esetében nem került megállapításra egyedi szermaradék-határérték (MRL). Mivel ezek a hatóanyagok nem szerepelnek a 396/2005/EK rendelet IV. mellékletében, a rendelet 18. cikke (1) bekezdésének b) pontjában meghatározott alapértelmezett 0,01 mg/kg érték vonatkozik rájuk.

(2) Az Európai Élelmiszerbiztonsági Hatóság (a továbbiakban: Hatóság) azt a következtetést (2) vonta le, hogy a (legalább 100:1 d/l arányú) karvont indokolt felvenni a 396/2005/EK rendelet IV. mellékletébe.

(3) A diammónium-foszfát egyszerű anyagként az 1107/2009/EK európai parlamenti és tanácsi rendelettel (3) már jóváhagyásra került. A Bizottság úgy ítéli meg, hogy tekintettel az (EU) 2016/548 bizottsági végrehajtási rendeletre (4) indokolt ezt az anyagot felvenni a 396/2005/EK rendelet IV. mellékletébe.

(4) A Saccharomyces cerevisiae LAS02 törzse esetében a Hatóság azt a következtetést (5) vonta le, hogy a hatóanyagot indokolt felvenni a 396/2005/EK rendelet IV. mellékletébe.

(5) A tejsavó egyszerű anyagként az 1107/2009/EK európai parlamenti és tanácsi rendelettel már jóváhagyásra került. A Bizottság úgy ítéli meg, hogy tekintettel az (EU) 2016/560 bizottsági végrehajtási rendeletre (6) indokolt ezt az anyagot felvenni a 396/2005/EK rendelet IV. mellékletébe.

(6) A 396/2005/EK rendeletet ezért ennek megfelelően módosítani kell.

(7) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet IV. melléklete ábécérendben a következő bejegyzésekkel egészül ki:

„diammónium-foszfát”, „Saccharomyces cerevisiae LAS02 törzs” és „tejsavó”.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. szeptember 27-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság; 2016. Statement on the assessment of the pesticide active substance carvone (d-/l-carvone at a ratio of at least 100:1) for inclusion in Annex IV of Regulation (EC) No 396/2005 (Nyilatkozat a [legalább 100:1 d/l arányú] karvon növényvédőszer-hatóanyagnak a 396/2005/EK rendelet IV. mellékletébe való felvételének értékeléséről). EFSA Journal 2016;14(2):4405, 14. o. doi:10.2903/j.efsa.2016.4405.

(3) Az Európai Parlament és a Tanács 2009. október 21-i 1107/2009/EK rendelete a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(4) A Bizottság 2016. április 8-i (EU) 2016/548 végrehajtási rendelete a diammónium-foszfát egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 95., 2016.4.9., 1. o.).

(5) Európai Élelmiszerbiztonsági Hatóság; 2015. Conclusion on the peer review of the pesticide risk assessment of the active substance Saccharomyces cerevisiae LAS02 (A Saccharomyces cerevisiae LAS02 törzsét hatóanyagként használó növényvédő szereknél felmerülő kockázatok szakértői értékelésének megállapításai). EFSA Journal 2015;13(12):4322, 29. o. doi:10.2903/j.efsa.2015.4322.

(6) A Bizottság 2016. április 11-i (EU) 2016/560 végrehajtási rendelete a tejsavó egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról (HL L 96., 2016.4.12., 23. o.).